इंदौर में दर्ज हुई शिकायत, धार्मिक भावनाएं आहत करने का आरोप
Bollywood Actress Taapsee Pannu Necklace Controversy - बॉलीवुड एक्ट्रेस तापसी पन्नू के खिलाफ मध्यप्रदेश के इंदौर में शिकायत दर्ज हुई है। पुलिस के मुताबिक हिंद रक्षक संगठन के अध्यक्ष एकलव्य सिंह गौड़ और बीजेपी विधायक मालिनी गौड़ के बेटे ने तापसी के खिलाफ कंप्लेंट की है
तापसी पन्नू के खिलाफ मध्यप्रदेश के इंदौर में शिकायत दर्ज हुई है। पुलिस के मुताबिक हिंद रक्षक संगठन के कोषाध्यक्ष एकलव्य सिंह गौड़ और बीजेपी विधायक मालिनी गौड़ के बेटे ने तापसी के खिलाफ कंप्लेंट की है और उन पर धार्मिक भावनाओं को ठेस पहुंचाने का आरोप लगाया है। इंदौर पुलिस ने मामले में शिकायत दर्ज कर ली है और उचित कार्रवाई की बात कही है।
तापसी ने जानबूझकर उठाया था कदम- शिकायतकर्ता
पुलिस ने एनआईए से बातचीत के दौरान कहा कि एकलव्य ने शिकायत में लिखा-‘एक्ट्रेस ने 14 मार्च को इंस्टाग्राम पर वीडियो अपलोड किया था, जो किसी फैशन शो का है। इस दौरान तापसी ने बेहद रिवीलिंग ड्रेस पहनी है और उसके साथ उन्होंने माता लक्ष्मी का नेकलेस पहना है। इतना ही नहीं शिकायतकर्ता ने आरोप लगाया है कि तापसी ने यह कदम जानबूझकर उठाया है।
तापसी ने शेयर किया था लैक्मे फैशन वीक का वीडियो 
तापसी ने 14 मार्च को इंस्टाग्राम पर रैंप शो का वीडियो शेयर किया था। उसमें उन्होंने बताया था कि जो नेकलेस उन्होंने पहना है वो रिलायंस ज्वैल्स का है और उन्होंने इसे लैक्मे फैशन वीक 2023 के दौरान कैरी किया था। इस इवेंट में तापसी फैशन डिजाइनर मोनिशा जयसिंह की शो स्टॉपर बनीं थीं।
ट्रोलर्स के निशाने पर आईं तापसी 
फोटो सामने आते ही तापसी को अपने इस कॉन्ट्रोवर्शियल नेकलेस के लिए सोशल मीडिया पर काफी खरी-खोटी सुननी पड़ी थी। उनकी फोटो पर कमेंट करते हुए एक यूजर ने लिखा- 'तापसी को शर्म आनी चाहिए, किसी भी धर्म के सिंबल को आप कैसे रिप्रेजेंट करते हो, एक सेलिब्रिटी होने के नाते आपको पता होना चाहिए।'
अपने स्टेटमेंट को लेकर ट्रोलर्स के निशाने पर रहती हैं तापसी
तापसी पन्नू अपने बोल्ड बयानों की वजह से हमेशा ट्रोलर्स के निशाने पर रहती हैं। उन्होंने कुछ दिनों पहले बायकॉट ट्रेंड पर भी बोला था। उन्होंने कहा था कि वो चाहती हैं उनकी भी फिल्मों का बायकॉट हो। इससे उनकी फिल्म के हिट होने के चांसेस बढ़ जाएंगे।
इसके अलावा उनका विवाद कंगना रनोट के साथ भी रह चुका है। कंगना की बहन रंगोली चंदेल ने तापसी को कंगना की सस्ती कॉपी कह दिया था। इसके जवाब में तापसी ने कहा कि कंगना का उनकी लाइफ में कोई रोल नहीं है इसलिए वो उनके बारे में क्या कहती हैं इसके कोई फर्क पड़ने वाला नहीं है।
तापसी की अपकमिंग फिल्में 
बता दें कि तापसी की अगली फिल्म डंकी है, जिसमें वो शाहरुख खान के साथ नजर आएंगी। यह फिल्म साल के आखिर में रिलीज होगी। इस फिल्म का डायरेक्शन राजकुमार हिरानी कर रहे हैं। यह पहली बार है तापसी किंग खान के साथ स्क्रीन शेयर कर रही हैं।
